CELEX: 32021R2154
Language: sk
Date: 2021-08-13 00:00:00
Title: Delegované nariadenie Komisie (EÚ) 2021/2154 z 13. augusta 2021, ktorým sa dopĺňa smernica Európskeho parlamentu a Rady (EÚ) 2019/2034, pokiaľ ide o regulačné technické predpisy, v ktorých sa spresňujú primerané kritériá na určenie kategórií zamestnancov, ktorých profesionálne činnosti majú významný vplyv na rizikový profil investičnej spoločnosti alebo aktív, ktoré spravuje (Text s významom pre EHP)

7.12.2021   
               
               
                  SK
               
               
                  Úradný vestník Európskej únie
               
               
                  L 436/11
               
            
         DELEGOVANÉ NARIADENIE KOMISIE (EÚ) 2021/2154
         z 13. augusta 2021,
         ktorým sa dopĺňa smernica Európskeho parlamentu a Rady (EÚ) 2019/2034, pokiaľ ide o regulačné technické predpisy, v ktorých sa spresňujú primerané kritériá na určenie kategórií zamestnancov, ktorých profesionálne činnosti majú významný vplyv na rizikový profil investičnej spoločnosti alebo aktív, ktoré spravuje
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2019/2034 z 27. novembra 2019 o prudenciálnom dohľade nad investičnými spoločnosťami a o zmene smerníc 2002/87/ES, 2009/65/ES, 2011/61/EÚ, 2013/36/EÚ, 2014/59/EÚ a 2014/65/EÚ (1), a najmä na jej článok 30 ods. 4 tretí pododsek,
         keďže:
         
                     (1)
                  
                  
                     Zatiaľ čo investičné spoločnosti, ktoré patria do rozsahu pôsobnosti nariadenia Európskeho parlamentu a Rady (EÚ) č. 575/2013 (2) a hláv VII a VIII smernice Európskeho parlamentu a Rady 2013/36/EÚ (3), v súlade s článkom 1 ods. 2 a 5 nariadenia Európskeho parlamentu a Rady (EÚ) 2019/2033 (4) podliehajú delegovanému nariadeniu Komisie (EÚ) 2021/923 (5), od investičných spoločností, ktoré patria do rozsahu pôsobnosti smernice Európskeho parlamentu a Rady (EÚ) 2019/2034, sa vyžaduje, aby uplatňovali osobitné požiadavky na pohyblivú zložku odmeňovania všetkých zamestnancov, ktorých profesionálne činnosti majú významný vplyv na rizikový profil investičnej spoločnosti alebo aktív, ktoré spravuje. Na určenie týchto zamestnancov treba stanoviť primerané kritériá. Uvedené kritériá by mali zohľadňovať právomoc a zodpovednosť takýchto zamestnancov, rizikový profil investičnej spoločnosti alebo aktív, ktoré spravuje, a ukazovatele výkonnosti, vnútornú organizáciu investičnej spoločnosti a povahu, rozsah a zložitosť dotknutej spoločnosti. Uvedené kritériá by mali investičným spoločnostiam takisto umožniť, aby vo svojich politikách odmeňovania stanovili náležité stimuly s cieľom zabezpečiť, aby dotknutí zamestnanci pri plnení svojich úloh konali obozretne. A napokon treba konštatovať, že uvedené kritériá by mali odrážať úroveň rizika rôznych činností v rámci investičnej spoločnosti.
                  
               
                     (2)
                  
                  
                     Členovia riadiaceho orgánu nesú konečnú zodpovednosť za investičnú spoločnosť, jej stratégiu a činnosti, a preto by sa vždy mali považovať za osoby, ktoré majú významný vplyv na rizikový profil investičnej spoločnosti. To sa týka členov riadiaceho orgánu v rámci jeho riadiacej funkcie, ktorí prijímajú rozhodnutia, a členov riadiaceho orgánu v rámci jeho funkcie dohľadu, ktorí dohliadajú na rozhodovací proces a spochybňujú prijaté rozhodnutia.
                  
               
                     (3)
                  
                  
                     Niektorí zamestnanci sú zodpovední za poskytovanie vnútornej podpory, ktorá je rozhodujúca pre fungovanie obchodných činností investičnej spoločnosti. Ich činnosti a rozhodnutia môžu mať takisto významný vplyv na rizikový profil investičnej spoločnosti alebo aktív, ktoré spravuje, pretože ich činnosti a rozhodnutia môžu investičnú spoločnosť vystaviť významným operačným a iným rizikám.
                  
               
                     (4)
                  
                  
                     Profesionálne činnosti zamestnancov s riadiacou zodpovednosťou môžu mať významný vplyv na rizikový profil investičnej spoločnosti alebo aktív, ktoré spravuje, pretože môžu prijímať strategické alebo iné zásadné rozhodnutia, ktoré majú vplyv na obchodné činnosti investičnej spoločnosti alebo uplatňované kontrolné funkcie. Takéto kontrolné funkcie zvyčajne zahŕňajú riadenie rizík, dodržiavanie súladu s predpismi a vnútorný audit. Riziká, ktoré podstupujú obchodné útvary, a spôsob, akým sú tieto obchodné útvary riadené, predstavujú najdôležitejšie faktory vplývajúce na rizikový profil investičnej spoločnosti alebo aktív, ktoré spravuje. Niektoré obchodné činnosti prinášajú vyššie riziká ako iné, a preto by sa mala zohľadniť povaha obchodných činností.
                  
               
                     (5)
                  
                  
                     Primerané kvalitatívne kritériá by mali zabezpečiť, aby zamestnanci boli určení ako osoby s významným vplyvom, ak sú zodpovední za skupiny zamestnancov, ktorých činnosti by mohli mať významný vplyv na rizikový profil investičnej spoločnosti alebo aktív, ktoré spravuje. To zahŕňa situácie, v ktorých činnosti jednotlivých zamestnancov pod ich vedením individuálne nemajú významný vplyv na rizikový profil investičnej spoločnosti, ale celkový rozsah ich činností by takýto vplyv mohol mať.
                  
               
                     (6)
                  
                  
                     Celková odmena zamestnancov zvyčajne závisí od toho, ako uvedení zamestnanci prispievajú k úspešnému dosahovaniu obchodných cieľov investičnej spoločnosti. Táto odmena teda závisí od zodpovednosti, povinností, schopností a zručností zamestnancov, ako aj od výkonnosti zamestnancov a investičnej spoločnosti. Ak je zamestnancovi priznaná celková odmena, ktorá presahuje určitú prahovú hodnotu, je opodstatnené predpokladať, že takáto odmena súvisí s prínosom uvedeného zamestnanca k obchodným cieľom investičnej spoločnosti, a teda sa týka vplyvu jeho profesionálnych činností na rizikový profil investičnej spoločnosti alebo aktív, ktoré spravuje. Je preto vhodné uplatniť kvantitatívne kritériá týkajúce sa celkovej odmeny zamestnanca, a to tak v absolútnom, ako aj v relatívnom vyjadrení vo vzťahu k ostatným zamestnancom v rámci tej istej investičnej spoločnosti, aby sa určilo, či by profesionálne činnosti takéhoto zamestnanca mohli mať významný vplyv na rizikový profil investičnej spoločnosti alebo aktív, ktoré spravuje.
                  
               
                     (7)
                  
                  
                     Mali by sa stanoviť jasné a primerané prahové hodnoty na určenie zamestnancov, ktorých profesionálne činnosti majú významný vplyv na rizikový profil investičnej spoločnosti alebo aktív, ktoré spravuje. Investičné spoločnosti by podľa očakávaní mali včas uplatniť kvantitatívne kritériá. Kvantitatívne kritériá by mali zohľadňovať vývoj v rámci odmeňovania, aby boli realistické. Prvou metódou na zohľadnenie takéhoto vývoja je vychádzať pri kvantitatívnych kritériách z celkovej odmeny priznanej v predchádzajúcom výkonovom roku, ktorá zahŕňa pevnú zložku odmeňovania vyplatenú za daný výkonový rok a pohyblivú zložku odmeňovania priznanú v danom výkonovom roku. Druhou metódou na zohľadnenie takéhoto vývoja je vychádzať pri kvantitatívnych kritériách z celkovej odmeny priznanej za predchádzajúci výkonový rok, ktorá zahŕňa pevnú zložku odmeňovania vyplatenú za daný výkonový rok a pohyblivú zložku odmeňovania priznanú v aktuálnom výkonovom roku za predchádzajúci účtovný rok. Druhá metóda umožňuje lepšie zosúladiť proces určenia so skutočnou odmenou priznanou za výkonové obdobie, ale môže sa uplatniť len vtedy, keď je možný včasný výpočet na uplatnenie kvantitatívnych kritérií. Ak takýto výpočet už nie je možný, mala by sa použiť prvá metóda. Podľa ktorejkoľvek z týchto metód môže pohyblivá zložka odmeňovania zahŕňať sumy, ktoré sú priznané na základe výkonových období dlhších ako jeden rok, v závislosti od výkonnostných kritérií, ktoré používa investičná spoločnosť.
                  
               
                     (8)
                  
                  
                     Mala by sa stanoviť kvantitatívna prahová hodnota vo výške 500 000 EUR na určenie zamestnancov, ktorých profesionálne činnosti majú významný vplyv na rizikový profil investičnej spoločnosti alebo aktív, ktoré spravuje. Odmena presahujúca túto kvantitatívnu prahovú hodnotu alebo dosahujúca jednu z najvyšších hodnôt v rámci investičnej spoločnosti tak vytvára silný predpoklad, že činnosti zamestnancov, ktorí dostávajú takúto odmenu, majú významný vplyv na rizikový profil investičnej spoločnosti alebo aktív, ktoré spravuje, a v takom prípade by sa na stanovenie toho, či profesionálne činnosti takýchto zamestnancov majú významný vplyv na rizikový profil investičnej spoločnosti alebo aktív, ktoré spravuje, mala uplatniť dôkladnejšia kontrola zo strany orgánov dohľadu.
                  
               
                     (9)
                  
                  
                     Takéto predpoklady založené na kvantitatívnych kritériách by sa však nemali uplatňovať, ak investičné spoločnosti na základe dodatočných objektívnych kritérií stanovia, že takíto zamestnanci v skutočnosti nemajú významný vplyv na rizikový profil investičnej spoločnosti alebo aktív, ktoré spravuje, s prihliadnutím na všetky riziká, ktorým je alebo môže byť vystavená investičná spoločnosť. S cieľom zabezpečiť účinné a konzistentné uplatňovanie uvedených objektívnych kritérií by príslušné orgány mali schváliť vylúčenie určených zamestnancov s najvyššími príjmami alebo zamestnancov s priznanou odmenou vo výške viac ako 750 000 EUR. V prípade zamestnancov s priznanou odmenou viac ako 1 000 000 EUR (osoby s vysokým príjmom) by príslušné orgány mali pred schválením vylúčení informovať Európsky orgán pre bankovníctvo (EBA), aby mohol posúdiť konzistentné uplatňovanie uvedených kritérií.
                  
               
                     (10)
                  
                  
                     Skutočnosť, že zamestnanec je v rovnakej príjmovej skupine ako vrcholový manažment alebo zamestnanci zodpovední za činnosti spojené s podstupovaním rizík, môže byť aj ukazovateľom toho, že profesionálne činnosti tohto zamestnanca majú významný vplyv na rizikový profil investičnej spoločnosti alebo aktív, ktoré spravuje. Na tento účel by sa nemala zohľadňovať odmena vyplácaná zamestnancom s kontrolnými funkciami, podpornými funkciami a členom riadiaceho orgánu v rámci jeho funkcie dohľadu. Pri uplatňovaní tohto kvantitatívneho kritéria by sa mala zohľadniť aj skutočnosť, že úrovne platieb sa v jednotlivých jurisdikciách líšia. Investičné spoločnosti by mali mať možnosť preukázať, že zamestnanci, ktorí patria do danej príjmovej skupiny, ale nespĺňajú žiadne z kvalitatívnych alebo iných kvantitatívnych kritérií, nemajú významný vplyv na rizikový profil investičnej spoločnosti alebo aktív, ktoré spravuje, s prihliadnutím na všetky riziká, ktorým je alebo môže byť vystavená investičná spoločnosť.
                  
               
                     (11)
                  
                  
                     Na to, aby príslušné orgány a audítori mohli preskúmať posúdenia vykonané investičnými spoločnosťami s cieľom určiť zamestnancov, ktorých profesionálne činnosti majú významný vplyv na rizikový profil investičnej spoločnosti alebo aktív, ktoré spravuje, je rozhodujúce, aby investičné spoločnosti viedli záznamy o vykonaných posúdeniach a ich výsledkoch, a to aj o zamestnancoch, ktorí boli určení podľa kritérií založených na ich celkovej odmene, ale ktorých profesionálne činnosti sa posudzujú ako činnosti, ktoré nemajú významný vplyv na rizikový profil investičnej spoločnosti alebo aktív, ktoré spravuje.
                  
               
                     (12)
                  
                  
                     Toto nariadenie vychádza z návrhu regulačných technických predpisov, ktorý Komisii predložil orgán EBA po konzultácii s Európskym orgánom pre cenné papiere a trhy.
                  
               
                     (13)
                  
                  
                     Orgán EBA uskutočnil otvorené verejné konzultácie o návrhu regulačných technických predpisov, z ktorého vychádza toto nariadenie, analyzoval možné súvisiace náklady a prínosy a požiadal o poradenstvo Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (6),
                  
               PRIJALA TOTO NARIADENIE:
         
            Článok 1
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        1.
                     
                     
                        „riadiaca zodpovednosť“ je situácia, v ktorej zamestnanec riadi obchodný útvar alebo kontrolnú funkciu a priamo sa zodpovedá riadiacemu orgánu ako celku, členovi riadiaceho orgánu alebo vrcholovému manažmentu;
                     
                  
                        2.
                     
                     
                        „kontrolná funkcia“ je funkcia, ktorá je nezávislá od obchodného útvaru, ktorý kontroluje, ktorá je zodpovedná za zabezpečenie objektívneho posúdenia rizík investičnej spoločnosti, ich preskúmanie alebo za podávanie správ o uvedených rizikách, a ktorá zahŕňa okrem iného funkciu riadenia rizík, funkciu dodržiavania súladu s predpismi a funkciu vnútorného auditu;
                     
                  
                        3.
                     
                     
                        „obchodný útvar“ je obchodný útvar vymedzený v článku 142 ods. 1 bode 3 nariadenia (EÚ) č. 575/2013.
                     
                  
         
            Článok 2
            Uplatňovanie kritérií
            
               1.   Ak sa toto nariadenie uplatňuje na individuálnom základe v súlade s článkom 25 smernice (EÚ) 2019/2034, súlad s kritériami stanovenými v článkoch 3 a 4 tohto nariadenia sa posudzuje na základe individuálneho rizikového profilu investičnej spoločnosti.
            
            
               2.   Ak sa toto nariadenie uplatňuje na konsolidovanom základe v súlade s článkom 25 smernice (EÚ) 2019/2034, súlad s kritériami stanovenými v článkoch 3 a 4 tohto nariadenia sa posudzuje na základe rizikového profilu investičnej spoločnosti na konsolidovanom základe.
            
            
               3.   Ak sa článok 4 ods. 1 písm. a) uplatňuje na individuálnom základe, zohľadňuje sa odmena priznaná investičnou spoločnosťou.
            
            
               4.   Ak sa článok 4 ods. 1 písm. a) uplatňuje na konsolidovanom základe, konsolidujúca investičná spoločnosť zohľadňuje odmenu priznanú ktorýmkoľvek subjektom, ktorý patrí do rozsahu konsolidácie.
            
            
               5.   Článok 4 ods. 1 písm. b) sa uplatňuje len na individuálnom základe.
            
            
               6.   Článok 4 ods. 1 písm. c) sa uplatňuje na individuálnom a konsolidovanom základe.
            
         
         
            Článok 3
            Kvalitatívne kritériá
            Zamestnanci sa považujú za zamestnancov s významným vplyvom na rizikový profil investičnej spoločnosti alebo aktív, ktoré spravuje, ak je splnené jedno alebo viaceré z týchto kvalitatívnych kritérií:
            
                        a)
                     
                     
                        zamestnanec je členom riadiaceho orgánu v rámci jeho riadiacej funkcie;
                     
                  
                        b)
                     
                     
                        zamestnanec je členom riadiaceho orgánu v rámci jeho funkcie dohľadu;
                     
                  
                        c)
                     
                     
                        zamestnanec je členom vrcholového manažmentu;
                     
                  
                        d)
                     
                     
                        v investičných spoločnostiach s celkovou súvahou 100 miliónov EUR alebo viac, zamestnanci s riadiacou zodpovednosťou za obchodné útvary poskytujúce aspoň jednu zo služieb, ktoré si vyžadujú povolenie uvedené v oddiele A bodoch 2 až 7 prílohy I k smernici Európskeho parlamentu a Rady 2014/65/EÚ (7);
                     
                  
                        e)
                     
                     
                        zamestnanec má riadiacu zodpovednosť za činnosti v rámci kontrolnej funkcie;
                     
                  
                        f)
                     
                     
                        zamestnanec má riadiacu zodpovednosť za predchádzanie praniu špinavých peňazí a financovaniu terorizmu;
                     
                  
                        g)
                     
                     
                        zamestnanec je zodpovedný za riadenie významného rizika v investičnej spoločnosti, ako sa uvádza v článku 28 ods. 3 smernice (EÚ) 2019/2034, alebo je hlasujúcim členom výboru zodpovedného za riadenie významného rizika, ktorému je vystavená investičná spoločnosť;
                     
                  
                        h)
                     
                     
                        v investičnej spoločnosti, ktorej bolo udelené povolenie poskytovať aspoň jednu zo služieb uvedených v oddiele A bodoch 2 až 7 prílohy I k smernici 2014/65/EÚ, je zamestnanec zodpovedný za riadenie jednej z týchto činností:
                        
                                    i)
                                 
                                 
                                    ekonomická analýza;
                                 
                              
                                    ii)
                                 
                                 
                                    informačné technológie;
                                 
                              
                                    iii)
                                 
                                 
                                    informačná bezpečnosť;
                                 
                              
                                    iv)
                                 
                                 
                                    dohody o externom zabezpečovaní podstatných alebo dôležitých funkcií, ako sa uvádza v článku30 ods. 1 delegovaného nariadenia Komisie (EÚ) 2017/565 (8).
                                 
                              
                  
                        i)
                     
                     
                        zamestnanec spĺňa jedno z týchto kritérií, pokiaľ ide o rozhodnutia o schválení alebo vetovaní zavedenia nových produktov:
                        
                                    i)
                                 
                                 
                                    zamestnanec má právomoc prijímať takéto rozhodnutia;
                                 
                              
                                    ii)
                                 
                                 
                                    zamestnanec je hlasujúcim členom výboru, ktorý má právomoc prijímať takéto rozhodnutia.
                                 
                              
                  
         
            Článok 4
            Kvantitatívne kritériá
            
               1.   S výhradou odsekov 2 až 5 sa predpokladá, že zamestnanec má významný vplyv na rizikový profil investičnej spoločnosti alebo aktív, ktoré spravuje, ak je splnené ktorékoľvek z týchto kvantitatívnych kritérií:
               
                           a)
                        
                        
                           zamestnancovi bola v predchádzajúcom účtovnom roku alebo za predchádzajúci účtovný rok priznaná celková odmena, ktorá sa rovná 500 000 EUR alebo je vyššia;
                        
                     
                           b)
                        
                        
                           ak má investičná spoločnosť viac ako 1 000 zamestnancov, tento zamestnanec patrí medzi 0,3 % zamestnancov po zaokrúhlení na najbližšiu vyššiu integrálnu hodnotu, ktorým bola v rámci investičnej spoločnosti v predchádzajúcom účtovnom roku alebo za predchádzajúci účtovný rok priznaná najvyššia celková odmena;
                        
                     
                           c)
                        
                        
                           zamestnancovi bola v predchádzajúcom účtovnom roku alebo za predchádzajúci účtovný rok priznaná celková odmena, ktorá je rovnaká alebo vyššia ako najnižšia celková odmena priznaná v danom účtovnom roku zamestnancovi, ktorý spĺňa jedno alebo viaceré kritériá stanovené v článku 3 písm. a), c), d), h) alebo i).
                        
                     
            
               2.   Kritériá stanovené v odseku 1 sa neuplatňujú, ak investičná spoločnosť zistí, že zamestnanec alebo kategória zamestnancov, do ktorej zamestnanec patrí, nemá významný vplyv na rizikový profil investičnej spoločnosti alebo aktív, ktoré spravuje.
            
            
               3.   Podmienka stanovená v odseku 2 tohto článku sa posudzuje na základe objektívnych kritérií, ktoré zohľadňujú všetky príslušné ukazovatele rizika a výkonnosti, ktoré investičná spoločnosť používa na určenie, riadenie a monitorovanie rizík v súlade s článkom 28 smernice (EÚ) 2019/2034, a na základe povinností a právomocí zamestnanca alebo kategórií zamestnancov a ich vplyvu na rizikový profil investičnej spoločnosti alebo aktív, ktoré spravuje, v porovnaní s vplyvom profesionálnych činností zamestnancov určených v súlade s článkom 3 tohto nariadenia.
            
            
               4.   Uplatňovanie odseku 2 investičnou spoločnosťou, pokiaľ ide o zamestnanca uvedeného v odseku 1 písm. b) alebo zamestnanca, ktorému bola v predchádzajúcom účtovnom roku alebo za predchádzajúci účtovný rok priznaná celková odmena vo výške 750 000 EUR alebo viac, je podmienené predchádzajúcim súhlasom príslušného orgánu zodpovedného za prudenciálny dohľad nad touto investičnou spoločnosťou.
               Príslušný orgán vydá vopred súhlas len vtedy, ak investičná spoločnosť môže preukázať, že je splnená podmienka stanovená v odseku 2, so zreteľom na kritériá posudzovania stanovené v odseku 3.
            
            
               5.   Ak bola v predchádzajúcom účtovnom roku alebo za predchádzajúci účtovný rok zamestnancovi priznaná celková odmena vo výške 1 000 000 EUR alebo viac, príslušný orgán vydá vopred súhlas podľa odseku 4 len za výnimočných okolností. S cieľom zaistiť konzistentné uplatňovanie tohto odseku príslušný orgán informuje orgán EBA pred tým, ako vydá súhlas týkajúci sa takéhoto zamestnanca.
               Investičná spoločnosť preukazuje existenciu výnimočných okolností, ktoré posúdi príslušný orgán. Výnimočnými okolnosťami sú situácie, ktoré sú nezvyčajné, veľmi zriedkavé alebo ďaleko presahujúce rámec toho, čo je obvyklé. Výnimočné okolnosti sa týkajú príslušného zamestnanca.
            
         
         
            Článok 5
            Výpočet celkovej odmeny, ktorá bola priznaná
            
               1.   Všetky sumy pohyblivej a pevnej zložky odmeňovania sa počítajú v hrubom a na základe ekvivalentu plného pracovného času.
            
            
               2.   V politikách odmeňovania investičných spoločností sa stanovuje referenčný rok pohyblivej zložky odmeňovania zohľadňovanej pri výpočte celkovej odmeny. Uvedený referenčný rok je buď rok predchádzajúci účtovnému roku, v ktorom bola priznaná pohyblivá zložka odmeňovania, alebo rok predchádzajúci účtovnému roku, za ktorý bola priznaná pohyblivá zložka odmeňovania.
            
         
         
            Článok 6
            Nadobudnutie účinnosti
            Toto nariadenie nadobúda účinnosť piatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 314, 5.12.2019, s. 64.
         
            (2)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).
         
            (3)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).
         
            (4)  Nariadenie Európskeho Parlamentu a Rady (EÚ) 2019/2033 z 27. novembra 2019 o prudenciálnych požiadavkách na investičné spoločnosti a o zmene nariadení (EÚ) č. 1093/2010, (EÚ) č. 575/2013, (EÚ) č. 600/2014 a (EÚ) č. 806/2014 (Ú. v. EÚ L 314, 5.12.2019, s. 1).
         
            (5)  Delegované nariadenie Komisie (EÚ) 2021/923 z 25. marca 2021, ktorým sa dopĺňa smernica Európskeho parlamentu a Rady 2013/36/EÚ, pokiaľ ide o regulačné technické predpisy, v ktorých sa stanovujú kritériá na vymedzenie riadiacej zodpovednosti, kontrolných funkcií, významných obchodných útvarov a významného vplyvu na rizikový profil významného obchodného útvaru, ako aj kritériá na identifikáciu zamestnancov alebo kategórií zamestnancov, ktorých profesionálne činnosti majú vplyv na rizikový profil inštitúcie, ktorý je rovnako významný ako vplyv zamestnancov alebo kategórií zamestnancov uvedených v článku 92 ods. 3 uvedenej smernice (Ú. v. EÚ L 203, 9.6.2021, s. 1).
         
            (6)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).
         
            (7)  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
         
            (8)  Delegované nariadenie Komisie (EÚ) 2017/565 z 25. apríla 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o organizačné požiadavky a podmienky výkonu činnosti investičných spoločností, ako aj o vymedzené pojmy na účely uvedenej smernice (Ú. v. EÚ L 87, 31.3.2017, s. 1).